V sredo, 5. junija 2019, smo v Tartinijevi hiši prisluhnili predstavitvi nove knjige Elene Bulfon Bernetič z naslovom Tutto al femminile. Zbirko zgodb sta skupaj z avtorico predstavila Nives Zudič Antonič in Massimo Medeot, za glasbeno kuliso pa je poskrbela vokalna skupina Istravaganti pod vodstvom maestra Sergia Bernicha.

Najnovejša zbirka, posvečena ženskam, je izšla marca, v njej je svoj prostor dobilo enajst zgodb, med njimi se jih kar devet lahko pohvali z nagrado na literarnih natečajih, dve pa sta čisto novi. Avtorica naslovne ilustracije je tako kot pri prvi zbirki Pirančanka Fulvia Zudič.

Iz predstavitve Nives Zudič Antonič, ki je za knjigo prispevala spremno besedo, smo izvedeli, da se je Elenina ljubezen do proze rodila že v času osnovne šole, in vse od takrat ima v njenem življenju eno osrednjih vlog. Tako je nastalo ogromno pripovedi, ki jih je redno pošiljala na literarne natečaje ali pa so bile napisane prav z namenom sodelovanja na izbranih natečajih. Slednje je po Eleninih besedah svojevrsten izziv, s katerim se kot pisatelj uriš v ustvarjanju zgodb z omejenim obsegom in določeno temo. V obeh primerih so pod njenimi prsti nastali zapisi, ki so neštetokrat prepričali žirije natečajev, da si zaslužijo nagrade in priznanja.

Elena se v svojih zgodbah dotika različnih aktualnih tem, kot je poudarila sama, pa hkrati opisuje kraje in ljudi, s katerimi živi. Tako se v njih zrcalijo značilnosti domače pokrajine in njenih ljudi, z zgodbami pa pogosto poseže tudi v istrsko zgodovino.

Prva zbirka z naslovom Voglia di vivere je na knjižne police prišla leta 2013, v njej pa smo lahko prebirali osem nagrajenih zgodb. Kot je izpostavila Nives Zudič, so te sodile v mladinsko literaturo, najnovejša zbirka pa je namenjena tako mladim odraslim kot drugim generacijam in seveda moškim, saj jim lahko zgodbe odstrejo še neznane plati ženskega sveta.

Rdeča nit nove knjige, okrog katere je Elena nanizala preplet besed, sta občutljivost in dovzetnost žensk, zaradi katerih so sposobne videti svet v barvah, ki se pogosto razlikujejo od tistih, s katerimi svoj svet obarvajo moški. V enajstih zgodbah je skušala zajeti resničnosti ženskega vsakdana, v katerih so ti različni barvni prijemi najbolj izraziti. Usklajevanje zasebnega in javnega življenja, odnos med spoloma, osamljenost, ljubezen, odtujenost in soočanje s staranjem so teme, ki so v Eleninih zgodbah predstavljene kot nekakšni scenariji, v izmišljenem prostoru in času, v katerih se lahko bralec identificira z zgodbo in razmišlja o sebi, je še povedala Zudičeva.

A ženska ni samo sinonim občutljivosti, je opozorila avtorica. Zato je v svojih zgodbah izpostavila tudi tisto lastnost, ki je velikokrat potisnjena na obrobje.

“Želela sem poudariti žensko moč. Na svoji življenjski poti ženske namreč nosijo veliko breme na svojih ramenih,” je dejala.

S postavitvijo moči v središče dogajanja je tako demantirala neupravičeno primerjavo ženske moči z moško, po kateri še vedno velja za šibkejšo.

“Nasprotno, ženska je močnejša. Ona je tista, ki opogumlja in spodbuja. Koliko moških bi lahko bilo ponosnih na svoje dosežke, če ne bi bilo žensk? Dvomim, da bi jih bilo veliko,” je v smehu povedala Elena.

Kot je izpostavila avtorica spremne besede, je za zbirko zgodb značilen zelo sodoben literarni slog, ki ga lahko postavimo ob bok drugim pisateljem mlajše generacije v Istri, z lahkoto pa bi se Elenino pisanje znašlo tudi v družbi italijanske in evropske literature.

Elena pa se je poleg izdaje nove zbirke razveselila tudi odločitve Pedagoške fakultete iz Kopra, ki je njeno zgodbo L’ albero di Natale di Anna izbrala za projekt, v sklopu katerega bodo ustvarili didaktični pripomoček za krepitev italijanskega jezika, namenjen srednješolcem. Kot je dejal Massimo Medeot, so se zanjo odločili, ker nazorno prikazuje burno preteklost naših krajev.

Zgodba L’albero di Natale di Anna govori o letu 1939, ko je bila vojna tik pred vrati, a v Istro še ni prispela. Gre za resnično zgodbo, ki jo je avtorici pripovedovala nona. Ta si je v tistem času, ko so se na nebu že kopičili temni oblaki, zaželela božično drevesce. Da bi jo razveselil, ji je bratec drevesce prinesel, a ker ga je “našel” na zasebnem zemljišču, je njuna mati zanj plačala visoko ceno.

Večer so popestrili člani vokalne skupine Istravaganti, ki so svojim zadnjim nastopom pred počitnicami razveselili številne obiskovalce v Tartinijevi dvorani vedut.